Il-Kunsill ta' Assoċjazzjoni UE-Ukrajna llum ikkonferma l-Aġenda ta' Assoċjazzjoni aġġornata, li ser tkun strumentali biex tiggwida l-proċess ta' riformi u l-modernizzazzjoni ekonomika msaħħa fl-Ukrajna. Maqbul bejn il-Gvern tal-Ukrajna u l-UE u l-Istati Membri tagħha, dan id-dokument jikkostitwixxi l-għodda politika prinċipali għall-implimentazzjoni u l-monitoraġġ tal-Ftehim ta' Assoċjazzjoni. L-Aġenda ta' Assoċjazzjoni UE-Ukrajna tipprovdi qafas prattiku li permezz tiegħu jistgħu jintlaħqu l-għanijiet inġenerali tal-assoċjazzjoni politika u l-integrazzjoni ekonomika. Dan tagħmlu billi tipprovdi lista ta' prijoritajiet ta' riforma u miżuri konkreti kif ukoll appoġġ rilevanti tal-UE għall-firxa wiesgħa ta' oqsma koperti mill-Ftehim ta' Assoċjazzjoni, li partijiet importanti minnu ġew applikati proviżorjament mill-1 ta' Novembru 2014. Id-dokument aġġornat issa jirrifletti l-livell ogħla ta' assoċjazzjoni fir-relazzjonijiet bilaterali tagħna. L-Aġenda ta' Assoċjazzjoni tiddeskrivi wkoll għaxar azzjonijiet ta' riforma fuq medda qasira ta' żmien li l-Ukrajna għandha tindirizza bħala kwistjoni ta' prijorità fl-oqsma tal-kostituzzjoni, l-elezzjonijiet, il-ġudikatura, il-ġlieda kontra l-korruzzjoni, l-amministrazzjoni pubblika, l-enerġija, id-deregolamentazzjoni, l-akkwist pubbliku, it-tassazzjoni u l-awditjar estern. L-UE u l-Ukrajna jirrikonoxxu l-importanza li jsostnu l-prijoritajiet miftiehma permezz ta' mezzi politiċi, tekniċi u finanzjarji xierqa u suffiċjenti, jikkonfermaw mill-ġdid l-impenn tagħhom biex ikomplu jaħdmu flimkien lejn l-assoċjazzjoni politika u l-integrazzjoni ekonomika tal-Ukraina mal-UE u jtennu l-importanza ta' ratifika rapida tal-Ftehim ta' Assoċjazzjoni mill-Istati Membri kollha tal-UE f'konformità mal-proċeduri nazzjonali tagħhom. Iż-żewġ partijiet issa qablu li jgħaqqdu l-isforzi tagħhom għall-implimentazzjoni effettiva tal-Aġenda ta' Assoċjazzjoni u l-Ftehim ta' Assoċjazzjoni u jipprevedu għal monitoraġġ mill-qrib ta' dan il-proċess. L-implimentazzjoni tal-Aġenda ta' Assoċjazzjoni se tkun soġġetta għal u se tifforma parti minn rappurtar, monitoraġġ u valutazzjoni annwali. L-Aġenda ta' Assoċjazzjoni UE-Ukrajna